संस्कृति विभाग द्वारा महाशिव रात्रि के मौके पर शिव मंदिर भोजपुर में चार दिवसीय ‘भोजपुर महोत्सव’ आयोजित किया जायेगा। संस्कृति राज्य मंत्री (स्वतंत्र प्रभार) श्री सुरेन्द्र पटवा 14 फरवरी की शाम को महोत्सव का शुभारंभ करेंगे। पहले दिन शाम को गुरू वनश्री राव-जयरामा राव एवं ग्रुप नई दिल्ली द्वारा शिव केन्द्रित कुचिपुड़ी नृत्य नाटिका की प्रस्तुति होगी। इसके बाद प्रख्यात पार्श्व गायक श्री कैलाश खैर एवं ग्रुप द्वारा भक्ति संगीत की प्रस्तुति दी जायेगी। दूसरे दिन 15 फरवरी को नामी कलाकारों द्वारा पारम्परिक लोक नृत्य, मटकी, बधाई और गणगौर की प्रस्तुति और सुप्रसिद्ध गायक श्री मीका सिंह एवं ग्रुप मुम्बई अपनी शानदार प्रस्तुति देंगे। महोत्सव के तीसरे दिन 16 फरवरी को पंडित रतन मोहन शर्मा द्वारा भक्ति संगीत, पिथौरा समवेत नृत्य नाटिका ‘एक अनोखी भीली जल कथा’ की प्रस्तुति होगी। कार्यक्रम के आखरी दिन 17 फरवरी को पारम्परिक नृत्य और महानाटय-जाणता राजा छत्रपति शिवाजी पर एकाग्र की प्रस्तुति भी होगी। इस महानाटय का निर्देशन पुणे के श्री बाला सहाब पुरपट्टे का है।